**Ministru kabineta rīkojuma projekta “Par Gitas Rēvaldes atcelšanas apstiprināšanu” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Ministru kabineta rīkojuma projekts “Par Gitas Rēvaldes atcelšanas apstiprināšanu” (turpmāk – projekts) izstrādāts saskaņā ar Augstskolu likuma 14.panta pirmās daļas 2.punktā noteikto, ka satversmes sapulce ievēlē un atceļ rektoru, un Augstskolu likuma 17.panta piektajā daļā noteikto, ka satversmes sapulces ievēlēto rektoru apstiprina Ministru kabinets. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar Ministru kabineta 2013.gada 8.oktobra rīkojumu Nr.462 “Par Gitu Rēvaldi” par Ventspils Augstskolas rektori apstiprināta Gita Rēvalde. Ar Ventspils Augstskolas Satversmes sapulces 2016.gada 30.maija vēstuli Nr.6-13 Ventspils Augstskola informē Izglītības un zinātnes ministriju, ka Satversmes sapulce ar 2016.gada 25.maijā lēmumu Nr.16-15 “Par Ventspils Augstskolas rektores Gitas Rēvaldes atcelšanu no rektora amata” saskaņā ar Augstskolu likuma 14.panta pirmās daļas 2.punktā noteikto atcēlusi Ventspils Augstskolas rektori Gitu Rēvaldi no rektora amata kā uzticību zaudējušu.  Augstskolu likuma 17.panta piektā daļa paredz, ka augstskolas ievēlēto rektoru apstiprina Ministru kabinets pēc augstskolas dibinātāja ierosinājuma. Rektors amata pienākumus sāk pildīt pēc apstiprināšanas Ministru kabinetā. Ministru kabinets var neapstiprināt rektoru amatā, ja viņš ievēlēts, pārkāpjot Augstskolu likuma un augstskolas satversmes noteikumus.  Augstskolu likums tieši neparedz Ministru kabineta rīcību gadījumos, kad satversmes sapulce, izmantojot Augstskolu likuma 14.panta pirmās daļas 2.punktā noteiktās tiesības, ir atcēlusi rektoru. Vienlaikus, Izglītības un zinātnes ministrijas ieskatā, no Augstskolu likumā noteiktā regulējuma attiecībā uz satversmes sapulces ievēlētā rektora apstiprināšanu Ministru kabinetā izriet, ka arī satversmes sapulces lēmums par rektora atcelšanu stājas spēkā tad, kad tas ir apstiprināts Ministru kabinetā. Līdzīgi, kā attiecībā uz jaunievēlētā rektora apstiprināšanas procesu atbilstoši Augstskolu likuma 17.panta piektajai daļai, arī atcelšanas gadījumā ir jāizvērtē satversmes sapulces pieņemtā lēmuma atbilstība Augstskolu likuma un augstskolas satversmes noteikumiem.  Ņemot vērā minēto, ar Ministru prezidenta 2016.gada 31.maija rezolūciju Nr.45/V-884jur/5746 Izglītības un zinātnes ministrijai tika lūgts iepazīties ar Ventspils Augstskolas Satversmes sapulces 2016.gada 30.maija vēstulē Nr.6-13 minēto un sagatavot tiesību akta projektu par Ventspils Augstskolas rektora vietas izpildītāja iecelšanu.  Izglītības kvalitātes valsts dienests Izglītības un zinātnes ministrijas uzdevumā, izvērtējot Ventspils Augstskolas Satversmes sapulces 2016.gada 25.maija lēmuma Nr.16-15 pieņemšanas procesu, ir konstatējis, ka lēmuma pieņemšanas procesā nav pārkāpti Augstskolu likuma un Ventspils Augstskolas Satversmes noteikumi (Izglītības kvalitātes valsts dienesta 2016.gada 10.jūnija vēstule Nr.1-18.2/).  Izglītības un zinātnes ministrija vienlaikus ar projektu ir sagatavojusi Ministru kabineta rīkojuma projektu “Par Kārli Krēsliņu”, kas paredz iecelt par Ventspils Augstskolas rektora vietas izpildītāju Kārli Krēsliņu, lai nodrošinātu Ventspils Augstskolas darbības nepārtrauktību līdz tiks ievēlēts un apstiprināts jauns rektors.  Ņemot vērā minēto un lai ieceltu Ventspils Augstskolas rektora vietas izpildītāju, nepieciešams atcelt no amata Ventspils Augstskolas rektori Gitu Rēvaldi. |
| 3. | Projekta izstrādē iesaistītās institūcijas | Izglītības un zinātnes ministrija. |
| 4. | Cita informācija | Nav. |

Anotācijas II, III, IV, V un VI sadaļa – projekts šo jomu neskar.

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Projekta izpildē būs iesaistīta Ventspils Augstskola. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Izglītības un zinātnes ministrs Kārlis Šadurskis

Valsts sekretāre Līga Lejiņa

10.06.2016.

521

L.Upīte, 67047816

Linda.Upite@izm.gov.lv